03.09.2020.

***(aktualizēta 10.06.2021.)***

**Informācija ilgstošas sociālas aprūpes un sociālās rehabilitācijas institūciju klientu tuviniekiem**

Saskaņā ar Eiropas Slimību profilakses un kontroles centra (ECDC) novērtējumu[[1]](#footnote-1) Eiropas Savienības un Eiropas Ekonomikas zonas valstīs augsta Covid-19 saslimstība un mirstība novērota ilgstošās aprūpes iestādēs, kas rada nopietnas problēmas infekcijas profilaksei un kontrolei šādās iestādēs. Saistībā ar minēto Slimību profilakses un kontroles centrs (SPKC) ir norādījis, ka ir ļoti svarīgi spēt ātri identificēt, novērtēt un kontrolēt COVID-19 uzliesmojumus institūcijās, lai aizsargātu sabiedrības daļu ar augstu inficēšanās un masveida saslimšanas risku. Tādējādi, ievērojot augsto inficēšanās risku institūcijās, atsevišķi ierobežojumi saglabāti arī šobrīd, tajā skaitā arī attiecībā uz ilgstošas sociālas aprūpes un sociālās rehabilitācijas institūciju (SAC) klientu tuvinieku apmeklējumiem.

Ieteikumi ilgstošas sociālās aprūpes un sociālās rehabilitācijas institūcijām ierobežojošo pasākumu piemērošanai[[2]](#footnote-2) izstrādāti sadarbībā ar Veselības ministriju un tie ietver arī nosacījumus apmeklētāju pieņemšanai.

Ciemošanās iepriekš jāsaskaņo ar administrāciju, lai saskaņotu apmeklējuma laiku un varētu nodrošināt darbinieku klātbūtni un epidemioloģiskās drošības pasākumu ievērošanu (ja iespējams, apmeklējumi organizējami arī darba dienu vakaros un brīvdienās).

Ciemošanās ir atļauta, ja tuvinieks 14 dienu laikā nav uzturējies Slimību profilakses un kontroles centra mājaslapā publicētajā valstī, uz kuru ir attiecināmi īpašie piesardzības un ierobežojošie pasākumi[[3]](#footnote-3), nav bijis ciešā kontaktā ar Covid-19 infekcijas slimnieku vai cilvēku, kurš atrodas mājas karantīnā, un nav Covid-19 raksturīgo klīnisko simptomu (t.sk. temperatūra). Apmeklētājs tiek reģistrēts apmeklētāju žurnālā. Apmeklējumus organizē atsevišķā (apmeklētāju) telpā, vienā apmeklējuma reizē ne vairāk kā viena persona, izņemot, ja apmeklētāji ir vairāki vienā mājsaimniecībā dzīvojoši vienas ģimenes locekļi. Labvēlīgos laika apstākļos tikšanos vēlams organizēt institūcijas teritorijā (dārzā, lapenē, u. tml.).

Apmeklējuma laikā gan klientam, gan tuviniekam jānodrošina individuālo aizsardzības līdzekļu (maskas) un dezinfekcijas līdzekļu pieejamība, kā arī jānodrošina distancēšanās, izņemot, ja tikšanās tiek organizēta īpaši aprīkotā apmeklējumu telpā, kur iespējams sarunāties caur stiklu pa telefonu vai izmantojot citus tehniskus risinājumus, kas nodrošina tikšanos drošā attālumā.

**Lūdzam tuviniekus, radiniekus un draugus būt saprotošiem un ievērot noteiktos ierobežojošos pasākumus, lai pasargātu no iespējas inficēt ar Covid–19 savus tuviniekus un citus SAC klientus, kā arī darbiniekus.**

*!* *Vēršam uzmanību, ka SAC ar augstiem vakcinācijas rādītājiem, izvērtējot epidemioloģiskos riskus, SAC vadītājs var noteikt atvieglojumus vakcinētajiem klientiem (skat. Ieteikumus ilgstošas sociālās aprūpes un sociālās rehabilitācijas institūcijām ierobežojošo pasākumu piemērošanai (ietverot izņēmumus (atvieglojumus) ierobežojumu piemērošanai institūcijās, kurās ir augsti vakcinācijas rādītāji) -* [*https://www.lm.gov.lv/lv/socialas-aprupes-iestadem*](https://www.lm.gov.lv/lv/socialas-aprupes-iestadem)

***Lūdzam jautājumā par SAC vakcinācijas rādītājiem un piemērotajiem izņēmumiem, vērsties pie SAC vadības.***

Saziņai  ar SAC darbiniekiem lūdzam izmantot SAC mājas lapās pieejamos tālruņa numurus.

1. ECDC. Surveillance of COVID-19 at long-term care facilities in the EU/EEA. Technical Report. – 19 May 2020: <https://www.ecdc.europa.eu/sites/default/files/documents/covid-19-long-term-care-facilities-surveillance-guidance.pdf>. [↑](#footnote-ref-1)
2. https://www.lm.gov.lv/lv/socialas-aprupes-iestadem [↑](#footnote-ref-2)
3. Valstis, kuru kumulatīvie rādītāji ir virs 50 (14 dienu kumulatīvais COVID-19 gadījumu skaits uz 100 000 iedzīvotāju Eiropas savienības, Eiropas Ekonomiskās zonas valstīs, kā arī Šveicē un Apvienotajā Karalistē un citās atsevišķās valstīs) Ministru kabineta 2020. gada 9. jūnija noteikumu Nr. 360 "Epidemioloģiskās drošības pasākumi Covid-19 infekcijas izplatības ierobežošanai". [↑](#footnote-ref-3)